1. ปัจจัยความเสี่ยง

1.  ความเสี่ยงจากความผันผวนของตลาดหลักทรัพย์

รายได้หลักของบริษัทกว่าร้อยละ 90 ของรายได้รวม มาจากรายได้ค่านายหน้าซื้อขายหลักทรัพย์
ซึ่งมีความสัมพันธ์โดยตรงกับภาวะเศรษฐกิจ การเคลื่อนไหวของตลาดเงินและตลาดทุน
ปริมาณการซื้อขาย หลักทรัพย์ในตลาดหลักทรัพย์แห่งประเทศไทย (ตลาดหลักทรัพย์)
และความเชื่อมั่นของนักลงทุน ซึ่งเป็นปัจจัยที่อยู่เหนือการควบคุมของบริษัท โดยช่วง ปี 2545 –
2547 ปริมาณการซื้อขายเฉลี่ยต่อวันในตลาดหลักทรัพย์ เพิ่มขึ้นมาโดยตลอด เท่ากับ 8,357
ล้านบาท 18,908 ล้านบาท 20,508 ล้านบาท ในขณะที่ปริมาณการซื้อขายเฉลี่ย ต่อวันในปี 2548
ลดลงจากปี 2547 เป็น 16,454 ล้านบาท เนื่องจากปัจจัยต่าง ๆ ที่ส่งผลกระทบทาง
ด้านลบต่อความเชื่อมั่นของนักลงทุน โดยบริษัทมีรายได้ค่านายหน้าซื้อขายหลักทรัพย์ในปี 2545 –
2548 จำนวน 430.49 ล้านบาท 700.04 ล้านบาท 674.88 ล้านบาท และ 566.74 ล้านบาท
ตามลำดับ

นอกจากนี้ ความผันผวนของเศรษฐกิจ ตลาดเงิน และตลาดทุน
อาจเกิดขึ้นได้ด้วยปัจจัยหลายประการซึ่งอยู่นอกเหนือการควบคุมของบริษัท เช่น
ความผันผวนของราคาน้ำมัน การขึ้นลงของอัตราดอกเบี้ย และเหตุการณ์ความไม่สงบใน 3
จังหวัดชายแดนภาคใต้ เป็นต้น เหตุการณ์เหล่านี้อาจส่งผลต่อความเชื่อมั่นของนักลงทุนทั้ง
ในประเทศและต่างประเทศ อีกทั้งส่งผลในทางลบต่อปริมาณการซื้อขายหลักทรัพย์ในตลาดหลักทรัพย์ฯ
รวมถึงปริมาณการระดมทุนและการนำหลักทรัพย์เข้าจดทะเบียนในตลาดหลักทรัพย์ฯ
ผลกระทบในทางลบเหล่านี้มี นัยสำคัญต่อการดำเนินธุรกิจ ฐานะทางการเงิน
และผลการดำเนินงานของบริษัท

2.  ความเสี่ยงจากภาวะการแข่งขันในธุรกิจหลักทรัพย์

ธุรกิจหลักทรัพย์เป็นธุรกิจที่มีการแข่งขันค่อนข้างสูง
โดยเฉพาะธุรกิจการเป็นนายหน้าซื้อขายหลักทรัพย์ซึ่งเป็นรายได้หลักของบริษัท
โดยถึงแม้ว่าตลาดหลักทรัพย์ได้ประกาศเปลี่ยนแปลงโครงสร้างค่าธรรมเนียม
นายหน้าซื้อขายหลักทรัพย์โดยกำหนดอัตราค่าธรรมเนียมขั้นต่ำเป็นระยะเวลา 3 ปี มีผลบังคับใช้
ตั้งแต่วันที่ 14 มกราคม 2545 – วันที่ 13 มกราคม 2548 และมีการขยายระยะเวลาต่อไปอีก 2
ปี จนถึงวันที่ 13 มกราคม 2550
ทำให้ไม่มีการแข่งขันด้านอัตราค่าธรรมเนียมนายหน้าซื้อขายหลักทรัพย์
แต่ก็ยังคงมีการแข่งขันด้านคุณภาพการให้บริการ ทั้งนี้ บริษัทมีนโยบายเน้นการให้บริการที่มีคุณภาพ
เพื่อรักษาฐานลูกค้าของบริษัทพร้อมทั้งขยายฐานลูกค้าที่มีอยู่ในปัจจุบัน
โดยการเพิ่มคุณภาพของงานวิจัย
การเพิ่มศักยภาพของบุคลากรในด้านให้บริการและให้คำแนะนำแก่ลูกค้า
รวมทั้งพัฒนาระบบเทคโนโลยีสารสนเทศเพื่อตอบสนองความต้องการของลูกค้าได้อย่างรวดเร็ว
ซึ่งเป็นการเตรียมพร้อมเพื่อรองรับการเปลี่ยนแปลงโครงสร้างค่าธรรมเนียมนายหน้าซื้อขายหลักทรัพย์
ที่จะเกิดขึ้นในอนาคตที่อาจส่งผลทำให้เกิดการแข่งขันที่รุนแรงในธุรกิจหลักทรัพย์อีกด้วย

สำหรับธุรกิจด้านวาณิชธนกิจ
ซึ่งปัจจุบันมีการแข่งขันกันอย่างมากเช่นกันทั้งในด้านการบริการและอัตรา
ค่าธรรมเนียมการให้บริการ โดยที่ผ่านมาบริษัทยังไม่ได้เน้นการให้บริการด้านนี้มากนัก
ซึ่งส่วนใหญ่เป็นการร่วม จัดจำหน่ายและรับประกันการจัดจำหน่ายหลักทรัพย์
ซึ่งปัจจุบันบริษัทกำลังพัฒนาธุรกิจด้านนี้โดยได้รับความ ช่วยเหลือจาก กลุ่มยูโอบี
ในการพัฒนาทักษะบุคลากร และการขยายฐานลูกค้า (ดูรายละเอียดในส่วนที่ 2 ข้อ 13
ข้อมูลที่เกี่ยวข้อง)

3.  ความเสี่ยงจากการผิดนัดชำระเงินของลูกค้า

การเป็นนายหน้าธุรกิจหลักทรัพย์มีความเสี่ยงที่เกิดจากการผิดนัดชำระเงินของลูกค้า
ซึ่งมีสาเหตุมาจากการไม่สามารถในการชำระหนี้ของลูกค้า
และความผันผวนของภาวะการลงทุนในตลาดหลักทรัพย์ในขณะนั้น อย่างไรก็ตาม
ลูกค้าบัญชีเงินสดของบริษัทบางส่วนและลูกค้าบัญชีเครดิตบาลานซ์มีหลักทรัพย์ในบัญชีกับบริษัทซึ่งสามารถใช้เป็นหลักประกันได้
ทำให้สามารถลดความเสี่ยงดังกล่าวลงได้ระดับหนึ่ง นอกจากนี้
บริษัทจะไม่ส่งมอบหลักทรัพย์ซึ่งยังมิได้ชำระราคาแก่ลูกค้า
โดยจะทำการบังคับขายเพื่อนำเงินมาชำระหนี้
แต่ในกรณีที่ลูกค้ามีการซื้อขายหลักทรัพย์เดียวกันแบบชำระราคาสุทธิ (Net Settlement)
ลูกค้าจะไม่มีหลักทรัพย์อยู่ในบัญชีกับบริษัท ทำให้บริษัทยังคงมีความเสี่ยง จากลูกค้าประเภทนี้อยู่
ในเดือนธันวาคม 2547 บริษัทมีสัดส่วนมูลค่าการซื้อขายหลักทรัพย์ของลูกค้าบัญชีเงินสด
ต่อบัญชีเครดิตบาลานซ์ของบริษัท เท่ากับร้อยละ 86 : 14 และในเดือนธันวาคม 2548
บริษัทมีสัดส่วนมูลค่าการ
ซื้อขายหลักทรัพย์ของลูกค้าบัญชีเงินสดต่อบัญชีเครดิตบาลานซ์ของบริษัทเท่ากับร้อยละ 74 : 26

อย่างไรก็ดี บริษัทมีการควบคุมความเสี่ยงดังกล่าว
โดยเพิ่มความระมัดระวังในการพิจารณาอนุมัติวงเงินซื้อขายหลักทรัพย์ กล่าวคือ
นอกจากการพิจารณาข้อมูลต่าง ๆ ของลูกค้าแล้วเช่น หน้าที่การงาน รายได้ประจำ ประวัติ ฐานะ
และหลักฐานทางการเงิน เป็นต้น
บริษัทยังกำหนดให้มีการทบทวนวงเงินซื้อขายหลักทรัพย์อย่างสม่ำเสมอ รวมทั้งตลาดหลักทรัพย์ฯ
ยังได้ออกข้อบังคับเรื่องหลักเกณฑ์และวิธีการเกี่ยวกับการซื้อขายหลักทรัพย์ด้วยเงินสด
ที่กำหนดให้ลูกค้าต้องวางหลักประกันสำหรับการซื้อขายหลักทรัพย์ไม่ต่ำกว่าร้อยละ 10
ของวงเงินซื้อขายหลักทรัพย์ของบริษัทที่อนุมัติให้ลูกค้า

สำหรับบัญชีเครดิตบาลานซ์ (Credit Balance)
บริษัทสามารถลดความเสี่ยงกรณีลูกค้าไม่สามารถชำระเงินที่กู้ยืมเพื่อซื้อหลักทรัพย์
โดยมีนโยบายในการพิจารณากำหนดวงเงินและยอดหนี้ที่เหมาะสมแก่ลูกค้าแต่ละราย
และมีการจัดเกรดของหลักทรัพย์ที่อนุญาตให้ลูกค้าซื้อขายได้ (Marginable Securities)
โดยใช้หลักเกณฑ์ในการ คัดเลือกหลักทรัพย์ที่มีคุณภาพ มีมูลค่าหลักทรัพย์ตามราคาตลาดในระดับสูง
และมีสภาพคล่องในการซื้อขายที่ดี

จากมาตรการควบคุมความเสี่ยงข้างต้น
ทำให้บริษัทมีลูกหนี้ที่มีปัญหาเป็นสัดส่วนที่น้อยเมื่อเทียบกับลูกหนี้ทั้งหมด โดย ณ วันที่ 31 ธันวาคม
2548 บริษัทมีการตั้งค่าเผื่อหนี้สูญและหนี้สงสัยจะสูญจำนวน 47.75 ล้านบาท
หรือคิดเป็นสัดส่วนเพียงร้อยละ 3.14 ของลูกหนี้ธุรกิจหลักทรัพย์และดอกเบี้ยค้างรับของบริษัท
(รายละเอียดในส่วนที่ 2 ข้อ 5.3 นโยบายการจัดสินทรัพย์และการตั้งค่าเผื่อหนี้สงสัยจะสูญ)

4.  ความเสี่ยงจากการขัดข้องของระบบงานคอมพิวเตอร์

การดำเนินธุรกิจของบริษัทจำเป็นต้องพึ่งพาระบบคอมพิวเตอร์เป็นส่วนใหญ่
ซึ่งระบบคอมพิวเตอร์ที่สำคัญของบริษัท ได้แก่ ระบบซื้อขายหลักทรัพย์
ซึ่งเป็นระบบที่เชื่อมต่อกับตลาดหลักทรัพย์แห่งประเทศไทย โดยบริษัทใช้ระบบซอฟท์แวร์ Front
Office Integrated System (FIS) ซึ่งเป็นระบบ Real Time ในการส่งคำสั่งซื้อขาย
ดูสถานะและราคาซื้อขายหลักทรัพย์ สำหรับระบบชำระราคาและระบบปฏิบัติการ บริษัทใช้ระบบ
Securities Back Office Automation (SBA)
ซึ่งเป็นระบบที่ช่วยชำระราคาระหว่างลูกค้าและศูนย์รับฝากหลักทรัพย์ และประมวลผลข้อมูลต่าง ๆ
ของลูกค้า ดังนั้น
หากระบบคอมพิวเตอร์เกิดความขัดข้องขึ้นก็จะส่งผลกระทบต่อการดำเนินธุรกิจของบริษัท

อย่างไรก็ดี บริษัทมีมาตรการในการลดความเสี่ยงดังกล่าว โดยจัดให้มีระบบงานสำรอง
พร้อมทั้งการสำรองข้อมูลที่สำคัญ
ที่สามารถใช้งานได้อย่างต่อเนื่องกรณีไม่สามารถใช้งานระบบงานหลักได้
สำหรับการเชื่อมต่อระบบคอมพิวเตอร์ระหว่างสำนักงานใหญ่และสาขา บริษัทมี leased line
สำรองที่สามารถสับเปลี่ยน (switch) ได้โดยอัตโนมัติเมื่อ leased line หลักมีปัญหา นอกจากนี้
บริษัทมีแผนฉุกเฉินที่สามารถไปใช้งานศูนย์สำรองที่ตั้งอยู่ที่สาขาในกรณีที่ไม่สามารถปฏิบัติงานที่สำนักงานใหญ่ได้
โดยมีการทดสอบแผนฉุกเฉินไปเมื่อวันที่ 9 กรกฎาคม 2548
และผลการทดสอบโดยภาพรวมพบว่าสามารถปฏิบัติงานได้ตามแผนฉุกเฉิน

5.  ความเสี่ยงจากอิทธิพลในการบริหารงานของผู้ถือหุ้นรายใหญ่

ณ วันที่ 31 ธันวาคม 2548 ยูโอบี เคย์เฮียน โฮลดิ้ง ลิมิเต็ด เป็นผู้ถือหุ้นใหญ่ในบริษัท
โดยมีการถือหุ้นคิดเป็นร้อยละ 76.92 จึงทำให้ ยูโอบี เคย์เฮียน โฮลดิ้ง ลิมิเต็ด
สามารถควบคุมมติที่ประชุมผู้ถือหุ้นได้ทั้งหมดไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
รวมถึงเรื่องที่กฎหมายหรือข้อบังคับบริษัทกำหนดให้ต้องใช้เสียง 3 ใน 4 ของที่ประชุมผู้ถือหุ้น ดังนั้น
ผู้ถือหุ้นรายอื่นของบริษัทจึงไม่สามารถรวบรวมคะแนนเสียงเพื่อตรวจสอบและถ่วงดุลในเรื่องที่ผู้ถือหุ้นรายใหญ่เสนอให้ที่ประชุมผู้ถือหุ้นพิจารณาได้
ทั้งนี้ บริษัทมีกรรมการที่เป็นตัวแทนของกลุ่มผู้ถือหุ้น 3 ราย คิดเป็นสัดส่วนร้อยละ 37.5
ของกรรมการทั้งหมดของบริษัท อย่างไรก็ตาม
บริษัทมีกรรมการอิสระซึ่งดำรงตำแหน่งกรรมการตรวจสอบจำนวน 3 ท่าน จากกรรมการบริษัท 8
ท่าน คิดเป็นร้อยละ 37.5 ทำหน้าที่ควบคุมดูแล ตรวจสอบ
รวมทั้งให้คำแนะนำในการดำเนินงานของบริษัทเพื่อให้มีความโปร่งใส และถูกต้อง

1.6 ความเสี่ยงจากการพึ่งพิงกลุ่มยูโอบี

จากการที่บริษัทได้รับประโยชน์และความช่วยเหลือที่สำคัญในด้านต่าง ๆ
จากกลุ่มยูโอบีผ่านสัญญาการให้บริการ (Service Agreement) เช่น การบริหารจัดการ
ระบบเทคโนโลยีสารสนเทศ การบริหารความเสี่ยง การพัฒนาธุรกิจและการแนะนำลูกค้า เป็นต้น
ทำให้หากสัญญาดังกล่าวสิ้นสุดลงและไม่มีการต่อสัญญาดังกล่าว
อาจส่งผลกระทบต่อการปฏิบัติงานของบริษัทและรายได้ค่านายหน้าที่ได้รับจากการแนะนำลูกค้าและส่งคำสั่งซื้อขายหลักทรัพย์ผ่านบริษัท

โดยในปี 2548
รายได้ค่านายหน้าซื้อขายหลักทรัพย์และรายได้ค่าธรรมเนียมการให้บริการที่เกิดจากการแนะนำลูกค้าและส่งคำสั่งซื้อขายหลักทรัพย์ดังกล่าวมีจำนวนประมาณ
108 ล้านบาทหรือคิดเป็นร้อยละ 17.57 ของรายได้รวมของบริษัท ตามลำดับ อย่างไรก็ดี
ในส่วนของการปฏิบัติงานนั้นเนื่องจากบริษัทได้รับการถ่ายทอดความรู้และประสบการณ์ต่าง ๆ
ในการดำเนินธุรกิจหลักทรัพย์มาอย่างต่อเนื่องเป็นระยะเวลาหนึ่ง
พร้อมทั้งได้กำหนดวิธีการปฏิบัติงานและระบบงานต่าง ๆ ไว้อย่างชัดเจน
จึงทำให้การพึ่งพิงดังกล่าวมีแนวโน้มลดลง
ซึ่งในการต่อสัญญาทุกครั้งบริษัทจะมีการทบทวนความจำเป็นและประโยชน์ในการต่อสัญญา
รวมทั้งอาจมีการปรับเปลี่ยนขอบเขตในการให้บริการตามความเหมาะสม

7.  ความเสี่ยงจากการรับประกันการจัดจำหน่ายหลักทรัพย์และการจัดจำหน่ายหลักทรัพย์

การให้บริการด้านการจัดจำหน่ายหลักทรัพย์และรับประกันการจัดจำหน่ายหลักทรัพย์มีความเสี่ยง
ในกรณีที่บริษัทไม่สามารถจัดจำหน่ายหลักทรัพย์ได้หมดตามที่รับประกันการจำหน่ายไว้
ทำให้ต้องรับหลักทรัพย์ ที่เหลือเข้าบัญชีบริษัท
และบริษัทต้องรับภาระผลขาดทุนที่เกิดขึ้นหากภายหลังราคาตลาดของหลักทรัพย์ดังกล่าวต่ำกว่าราคาที่บริษัทได้รับประกันการจำหน่ายไว้

อย่างไรก็ตามบริษัทได้ตระหนักถึงความเสี่ยงที่อาจจะเกิดขึ้นโดยบริษัทจะให้ความสำคัญในการให้
ความเห็นและประเมินความเสี่ยงในเรื่องดังกล่าวแก่คณะกรรมการบริหารก่อนพิจารณาอนุมัติการเข้าร่วมจัดจำหน่ายหลักทรัพย์ทุกครั้ง

8.  ความเสี่ยงจากการพึ่งพิงบุคลากร

ธุรกิจนายหน้าซื้อขายหลักทรัพย์เป็นธุรกิจซึ่งต้องอาศัยบุคลากรด้านการตลาดที่มีความรู้และความชำนาญปัจจุบันการแข่งขันในการว่าจ้างเจ้าหน้าที่การตลาดที่มีคุณสมบัติดังกล่าวก็ได้ทวีความรุนแรงมากขึ้น
โดยเฉพาะอย่างยิ่งในสภาวะที่ตลาดเอื้อต่อการลงทุนและบุคลากรที่มีประสบการณ์และความชำนาญในการประกอบธุรกิจ
หลักทรัพย์มีจำกัด ทำให้เกิดการแย่งชิงบุคลากรในสายงานต่าง ๆ ทั้งนี้
หากมีการโยกย้ายบุคลากรที่สำคัญของบริษัทอาจส่งผลกระทบในทางลบต่อความต่อเนื่องของการดำเนินธุรกิจและผลการดำเนินงานของบริษัท

อย่างไรก็ตาม บริษัทได้ตระหนักถึงความเสี่ยงด้านบุคลากรด้านการตลาด
จึงส่งเสริมให้มีสวัสดิการที่ดีและให้ความสำคัญกับการอบรมให้แก่พนักงานเพื่อเพิ่มความรู้ความสามารถ
นอกจากนี้ บริษัทมีแผนในการจัดสรรหุ้น ให้แก่กรรมการ ผู้บริหาร และพนักงาน
เพื่อเป็นการจูงใจให้บุคคลเหล่านั้นทำงานอยู่กับบริษัทในระยะยาว

9.  ความเสี่ยงจากการพึ่งพิงลูกค้าลูกค้ารายใหญ่หรือน้อยราย

ในปี 2547 และ 2548 บริษัทมีสัดส่วนมูลค่าการซื้อขายหลักทรัพย์ของลูกค้ารายใหญ่ 10 ลำดับแรก
คิดเป็น สัดส่วนร้อยละ 23.12 และร้อยละ 42.08 ของรายได้รวม ตามลำดับ
ซึ่งที่ผ่านมาบริษัทไม่มีการพึ่งพิงรายได้จากลูกค้ารายใหญ่รายใดรายหนึ่งเกินกว่าร้อยละ 10
ของรายได้รวม ยกเว้น ยูโอบี เคย์เฮียน ไพรเวท ลิมิเต็ด ซึ่งส่งคำสั่งซื้อขาย
หลักทรัพย์ของลูกค้าผ่านบริษัท ซึ่งในปี 2548 มีสัดส่วนร้อยละ 17.57 ของรายได้รวม ทั้งนี้
หากบริษัทต้องสูญเสีย รายได้จากลูกค้ารายใหญ่ดังกล่าวไป
อาจส่งผลกระทบต่อรายได้ค่านายหน้าซื้อขายหลักทรัพย์ของบริษัท

10. ความเสี่ยงจากการปฏิบัติหน้าที่ผิดพลาดหรือโดยมิชอบของบุคลากร

ธุรกิจหลักทรัพย์เป็นธุรกิจที่ต้องอาศัยชื่อเสียงและความไว้วางใจจากลูกค้าเป็นสำคัญในการประกอบธุรกิจ
ซึ่งบุคลากรของบริษัทจะต้องมีการติดต่อกับลูกค้าหรือเกี่ยวข้องกับข้อมูลที่สำคัญของลูกค้าเป็นสำคัญ
ดังนั้น หากบุคลากรของบริษัทไม่ปฏิบัติหน้าที่ตามคำสั่งของลูกค้า หรือไม่ปฏิบัติตามระเบียบ ข้อบังคับ
ของบริษัท หรือปฏิบัติหน้าที่เกินกว่าอำนาจหน้าที่ของตน
หรือบุคลากรของบริษัทส่งข้อมูลการซื้อขายให้ลูกค้าผิดพลาด รวมทั้ง
ดำเนินการอื่นใดที่อาจก่อให้เกิดความเสียหายต่อลูกค้า
บริษัทอาจได้รับผลกระทบทางด้านชื่อเสียงของบริษัทและความไว้วางใจของลูกค้า
รวมไปถึงความรับผิดชอบชดใช้ค่าเสียหายที่เกิดขึ้น

นอกจากนี้ การกระทำบางกรณีของบุคลากรของบริษัทอาจเป็นการละเมิดกฎเกณฑ์หรือข้อกำหนดต่าง
ๆ ที่เกี่ยวข้อง ซึ่งอาจทำให้บริษัทต้องเสียค่าปรับในจำนวนสูงหรือถูกยกเลิกใบอนุญาต
หรือถูกดำเนินคดีทางกฎหมาย
ซึ่งอาจส่งผลกระทบต่อฐานะการเงินและผลการดำเนินงานของบริษัทได้ อย่างไรก็ตาม
บริษัทได้ให้ความสำคัญ
ต่อความเสี่ยงดังกล่าวโดยมีการตรวจสอบการทำงานของพนักงานอย่างสม่ำเสมอ
และกำหนดบทลงโทษที่ชัดเจนต่อความผิดระดับต่าง ๆ
เพื่อเพิ่มความระมัดระวังในการปฏิบัติหน้าที่ของพนักงานของบริษัท ทั้งนี้
บริษัทมีการทำประกันเพื่อป้องกันความเสียหายที่เกิดขึ้นจากการปฏิบัติหน้าที่ผิดพลาดหรือโดยมิชอบของบุคลากร
โดยเป็นการทำประกันร่วมกันกับบริษัทในกลุ่มยูโอบี ในวงเงินคุ้มครองทั้งกลุ่มประมาณ 750 ล้านบาท
ซึ่งคุ้มครองตั้งแต่ 1 ธันวาคม 2547 – 30 พฤศจิกายน 2548 และอยู่ระหว่างต่อสัญญา ทั้งนี้
ในการทำประกันดังกล่าวบริษัทมีค่าใช้จ่ายจำนวน 3.14 ล้านบาท
ซึ่งเป็นการจัดสรรค่าใช้จ่ายจากกลุ่มตามสัดส่วนจำนวนพนักงาน (ดูรายละเอียดข้อในส่วนที่ 2 ข้อ
11 รายการระหว่างกัน)

11. ความเสี่ยงจากการประกอบธุรกิจของบริษัทภายใต้กฎหมาย กฎเกณฑ์
    ข้อกำหนดที่เข้มงวดและการ กำกับดูแลของหน่วยงานที่เกี่ยวข้อง

การประกอบธุรกิจของบริษัทเป็นธุรกิจที่อยู่ภายใต้กฎหมาย กฎเกณฑ์ การกำกับดูแลของสำนักงาน
ก.ล.ต. และตลาดหลักทรัพย์แห่งประเทศไทย หากกฎเกณฑ์ กฎหมาย
รวมทั้งการกำกับดูแลเปลี่ยนแปลงไป อาจส่งผลกระทบทางด้านการแข่งขัน ต้นทุนทางการเงิน
ผลการดำเนินงาน เช่น การเปลี่ยนแปลงอัตราค่าธรรมเนียมนายหน้าซื้อขายหลักทรัพย์เป็นแบบเสรี
การควบคุมหรือเข้มงวดในการปล่อยเงินให้กู้ยืมเพื่อซื้อหลักทรัพย์ เป็นต้น ทั้งนี้
หากบริษัทไม่ปฏิบัติตาม กฎระเบียบ ฝ่าฝืนกฎเกณฑ์ต่าง ๆ หรือประมาทเลินเล่อ
บริษัทอาจถูกภาคทัณฑ์ หรือถอนใบอนุญาตได้ นอกจากนี้
บริษัทอาจมีความรับผิดชอบในการดำเนินธุรกิจ เช่น
บริษัทต้องดำรงอัตราส่วนเงินกองทุนสภาพคล่องสุทธิตามเกณฑ์ขั้นต่ำที่สำนักงานกำหนด เป็นต้น

อย่างไรก็ตาม
บริษัทมีฝ่ายตรวจสอบและพัฒนาระบบงานที่คอยติดตามการเปลี่ยนแปลงในเรื่องดังกล่าว
รวมทั้งดูแลควบคุมและตรวจสอบหน่วยงานภายในบริษัทให้ปฏิบัติตามเกณฑ์ปัจจุบันและคอยแจ้งการเปลี่ยนแปลงของกฎระเบียบและกฎเกณฑ์ต่าง
ๆ ที่อาจจะเกิดขึ้นในอนาคตแก่ผู้ที่เกี่ยวข้อง